
In urma examinării propunerii legislative privind stimularea şi sprijinirea căsătoriilor în şedinţa din 31.03.1998, comisia a hotărât că aceasta nu poate fi acceptată  şi propune Plenului respingerea pentru următoarele motive:


- Suma totală necesară a fi cheltuită din fondul pentru plata ajutorului de şomaj în anul 1997 se estimează la 3430,2 miliarde lei. Presupunând că de la începutul anului 1997 s-ar fi diminuat cotele de contribuţie la fondul pentru plata ajutorului de şomaj, conform estimărilor din expunerea de motive, veniturile anului ar fi de numai 1533 miliarde lei, ceea ce ar conduce la un deficit al fondului de şomaj de 1897,2 miliarde lei. Din această cauză, cel puţin în perioada următorilor 2-3 ani, în care economia românească se va afla încă în perioada de restructurare, nu va putea fi posibilă reducerea contribuţiilor la fondul de şomaj.


- In legătură cu transformarea taxelor de divorţ într-o sursă a “Fondului special pentru căsătorie”, este necesar să se ţină seama de faptul că în temeiul art.25 şi 26 din Legea nr.146/1997 privind taxele judiciare de timbru, sumele încasate cu acest titlu se cuprind distinct în bugetul de venituri şi cheltuieli al Ministerului Justiţiei, al Curţii Supreme de Justiţie şi al Ministerului Public şi se folosesc pentru buna funcţionare a sistemului Justiţiei.


- Din textul art.1 nu rezultă cum se administrează “Fondul special pentru căsătorie” şi nici care sunt căile şi procedurile prin care soţii pot obţine indemnizaţia de căsătorie sau creditul cu dobânda subvenţionată.


- In ceea ce priveşte persoanele îndreptăţite la indemnizaţia de căsătorie şi credite cu dobândă subvenţionată, acestea ar trebui diferenţiate numai în raport cu criteriul vârstei şi nu  cel de persoană salariată sau încadrată în muncă pentru a nu creea discriminări între diferitele categorii de persoane.


- Există categorii de persoane care nu sunt salariate, dar desfăşoară activităţi pe bază de iniţiativă privată (cazul profesiilor liberale) şi care nu pot fi cuprinse în categoria “persoanelor neîncadrate în muncă” pentru a primi o îndemnizaţie mai mică. Pe de altă parte, tocmai anumite categorii de tineri - neîncadraţi în muncă -, precum studenţii, au nevoie de un sprijin la încheierea căsătoriei, astfel încât o indemnizaţie mai mică, în comparaţie cu cei salariaţi, nu poate fi considerată ca un stimulent.


- Propunerea contravine prevederilor art.20 din Legea Locuinţei nr.114/1996 care stabileşte o unică bancă ce acordă credite subvenţionate.


Prezenta Lege face parte din categoria legilor ordinare.

Vă înaintăm, alăturat, raportul asupra propunerii legislative privind stimularea şi sprijinirea căsătoriilor cu care comisia a fost sesizată în fond cu adresa nr.369 a Biroului Permanent din data de 9 martie 1998.

